CELEX: 32018D0457
Language: lv
Date: 2018-03-13 00:00:00
Title: Padomes Īstenošanas lēmums (ES) 2018/457 (2018. gada 13. marts), ar ko Latvijas Republikai atļauj ieviest īpašu pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu

20.3.2018   
            
            
               LV
            
            
               Eiropas Savienības Oficiālais Vēstnesis
            
            
               L 77/14
            
         PADOMES ĪSTENOŠANAS LĒMUMS (ES) 2018/457
   (2018. gada 13. marts),
   ar ko Latvijas Republikai atļauj ieviest īpašu pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. pantu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Direktīvas 2006/112/EK 193. pantā paredzēts, ka nodokļa maksātājs, kas veic apliekamu preču vai pakalpojumu piegādi, parasti ir atbildīgs par pievienotās vērtības nodokļa (PVN) samaksu nodokļu iestādēm.
            
         
               (2)
            
            
               Saskaņā ar Direktīvas 2006/112/EK 199.a panta 1. punkta h) apakšpunktu dalībvalstis var paredzēt, ka persona, kura ir atbildīga par PVN samaksu par spēļu konsoļu piegādi, ir nodokļa maksātājs, kas ir piegādes saņēmējs (“apgrieztās maksāšanas sistēma”). Latvija neizmanto šo iespēju, lai gan tā piemēro apgriezto maksāšanu planšetdatoru un klēpjdatoru piegādei, pamatojoties uz minētās direktīvas 199.a panta 1. punkta h) apakšpunktu.
            
         
               (3)
            
            
               Sakarā ar pieaugošo krāpšanu spēļu konsoļu nozarē Latvijā tā vēlētos ieviest apgrieztās maksāšanas sistēmu spēļu konsoļu vietējai piegādei.
            
         
               (4)
            
            
               Ņemot vērā Direktīvas 2006/112/EK 199.a panta 1. punktu, apgrieztās maksāšanas sistēmu var piemērot līdz 2018. gada 31. decembrim un vismaz divus gadus. Tā kā divu gadu laikposma nosacījums nav izpildīts, Latvija nevar piemērot apgrieztās maksāšanas sistēmu, pamatojoties uz Direktīvas 2006/112/EK 199.a panta 1. punkta h) apakšpunktu.
            
         
               (5)
            
            
               Ar vēstuli, kas Komisijā reģistrēta 2017. gada 15. novembrī, Latvija ir lūgusi atļauju piemērot īpašu pasākumu, atkāpjoties no Direktīvas 2006/112/EK 193. panta, lai noteiktu, ka par PVN samaksu ir atbildīgs spēļu konsoļu piegādes saņēmējs.
            
         
               (6)
            
            
               Saskaņā ar Direktīvas 2006/112/EK 395. panta 2. punktu Komisija 2017. gada 23. novembra vēstulē informēja pārējās dalībvalstis par Latvijas lūgumu. Komisija 2017. gada 24. novembra vēstulē paziņoja Latvijai, ka tās rīcībā ir visa informācija, kas nepieciešama lūguma izvērtēšanai.
            
         
               (7)
            
            
               Saskaņā ar Latvijas sniegto informāciju krāpšana PVN jomā saistībā ar spēļu konsoļu piegādi ir pieaugusi pēc apgrieztās maksāšanas sistēmas ieviešanas mobilo telefonu, planšetdatoru, klēpjdatoru un integrālās shēmas ierīču piegādei. Spēļu konsoles ir īpaši pakļautas krāpšanas PVN jomā riskam, jo tās ir salīdzinoši nelielas, ar salīdzinoši lielu vērtību un labi attīstītu tirgu internetā. Saskaņā ar Latvijas sniegto informāciju tā ir ieviesusi vairākus parastos pasākumus, lai apkarotu krāpšanu PVN jomā. Tomēr Latvija uzskata, ka ir nepieciešams ieviest apgrieztās maksāšanas sistēmu spēļu konsoļu piegādei, lai novērstu PVN ieņēmumu zudumu valsts budžetam.
            
         
               (8)
            
            
               Tādēļ, lai novērstu izvairīšanos no nodokļu maksāšanas, būtu jāatļauj Latvijai uz ierobežotu laiku piemērot apgrieztās maksāšanas sistēmu spēļu konsoļu piegādei.
            
         
               (9)
            
            
               Īpašajam pasākumam nav negatīvas ietekmes uz Savienības pašu resursiem, ko veido iekasētais PVN,
            
         IR PIEŅĒMUSI ŠO LĒMUMU.
   1. pants
   Atkāpjoties no Direktīvas 2006/112/EK 193. panta, spēļu konsoļu piegādes gadījumā Latvijai tiek atļauts noteikt, ka piegādes saņēmējs ir tā persona, kura ir atbildīga par PVN samaksu.
   2. pants
   Šis lēmums stājas spēkā tā paziņošanas dienā.
   Šis lēmums zaudē spēku 2018. gada 31. decembrī.
   3. pants
   Šis lēmums ir adresēts Latvijas Republikai.
   
      Briselē, 2018. gada 13. martā
      
         
            Padomes vārdā –
         
         
            priekšsēdētājs
         
         V. GORANOV
      
   
   
      (1)  OV L 347, 11.12.2006., 1. lpp.